**КРИТЕРИИ ЗА ПОДБОР И ОЦЕНКА НА ПРИОРИТЕТНИ ИНВЕСТИЦИОННИ ПРОЕКТИ, ФИНАНСИРАНИ СЪС СРЕДСТВА ОТ ДЪРЖАВНИЯ БЮДЖЕТ, ЗА СИСТЕМАТА НА МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО**

Критериите за подбор и оценка на приоритетни инвестиционни проекти, финансирани със средства от държавния бюджет, за системата на Министерство на регионалното развитие и благоустройството (МРРБ), се утвърждават на основание Раздел III.1 от Указания БЮ № 5/04.10.2021 г. на Министерството на финансите за подготовката и представянето на проектобюджетите на първостепенните разпоредители с бюджет за 2022 г. и на актуализираните им бюджетни прогнози за 2023 и 2024 г.

* **Критерии за подбор и оценка на приоритетни инвестиционни проекти за обекти, финансирани със средства от бюджета на Агенция „Пътна инфраструктура“**

Одобрената финансова рамка, в която администрацията, управляваща пътя, следва да реализира проекти за изграждане, рехабилитация и поддържане на републиканските пътища, налага необходимостта от прилагането на критерии за оценка и подбор на инвестиционни проекти, които да се реализират приоритетно и съобразно наложената финансова рамка и произтичащите от нея ограничения в бюджета.

Приоритизирането се извършва на база на комплекс от критерии, отчитащи влиянието на множество фактори, действащи поотделно или в комбинация: национални и регионални приоритети в развитието на територията; управленски приоритети; особености на съответната територия и произтичащите от тях необходимости за реализиране на определени инфраструктурни проекти като такива за изграждане на нови трасета или модернизиране на съществуващите; темповете на икономическо развитие на дадена територия; тенденциите за повишаване интензивността на автомобилното движение; амортизацията на пътната мрежа вследствие на експлоатацията; пътнотранспортен травматизъм, бюджетната рамка; възможностите за възвръщаемост на инвестициите и др.

В областите на изграждане и поддържане на инфраструктура на годишна база са налични голям брой предложения за участъци, нуждаещи се от рехабилитация или ремонтно-възстановителни дейности по линия на текущото поддържане, както и предложения за изграждане на нови трасета. Източниците на предложенията са различни заинтересовани страни - централната или местната администрация, граждани, фирми, неправителствени организации и/или други. Една част от предложенията са насочени към проекти от местно и/или регионално значение, чиято цел е да задоволят нуждите и потребностите на местно ниво. Другата част са насочени към реализацията на проекти с национално значение, имащи по-глобално въздействие. И в двата случая тези предложения следва да бъдат съобразени с критериите за подбор и приоритизиране.

За постигането на максимални резултати в процеса на изграждане, рехабилитация и поддържане на пътната инфраструктура, проектите, съобразно тяхното естество и дейности, които включват, както и съобразно необходимия за реализацията им финансов ресурс, се разделят в отделни ремонтни и строителни програми, които в съвкупност представляват инвестиционната програма на администрацията, управляваща пътя за съответния период. Основна характеристика на инвестиционната програма е, че в нея следва да бъдат включени проекти, които отговарят в най-пълна степен на комплекса от критерии за приоритизиране на проектите. Такива критерии обикновено са свързани с:

• функционалната роля на проекта;

• ролята на проекта за постигане на по-широки социално-икономически цели;

• технически обхват на работите - реконструкция, ново строителство и др.;

• практически въпроси, като проектна готовност.

**Основните критерии за оценка и приоритизиране са:**

* Съответствие на проекта и неговата цел с целите/приоритетите, заложени в средносрочни и дългосрочни стратегически документи на национално, секторно и регионално равнище;
* Проектът е част от стратегическата пътна инфраструктура или довежда до нея;
* Пътят има важно значение за икономическото развитие на региона, в който се намира, или е единствена връзка до населено място/населени места;
* Свързаност на проекта, ако е продължение или част от по-мащабна инвестиция (фаза/етап от изпълнението). Социални и икономически ползи от реализацията на проекта;
* С реализацията на проекта ще се постигне изпълнение на определени мерки от стратегически/управленски документи и/или ще бъдат изпълнени препоръки от европейски и международни институции;
* Обекти, свързани с националната сигурност;
* Спешност/неотложност на проекта:
* Лошото/аварийното състояние на пътя или необходимост от изграждане на ново, стратегическо трасе;
* Необходимост от повишаване на безопасността на движение вследствие на настъпили пътнотранспортни произшествия;
* Интензивност на движението;
* Стадий на готовност - реалистична оценка за възможностите за стартиране и реализиране на проекта;
* Възвращаемост на инвестицията и способност за мобилизиране на финансови ресурси – включване на пътя в обхвата на таксуване с тол-такса за товарни превозни средства;
* Съответствие на проекта с прогнозния бюджет/разходни тавани – за проекта трябва да бъде осигурено финансиране в достатъчен размер за цялостната му реализация или финансирането му ще бъде през европейска програма.
* **Критерии за подбор и оценка на приоритетни инвестиционни проекти,
финансирани със средства от държавния бюджет на дирекция
„Геозащита и благоустройствени дейности“**
* Съответствие с целите/приоритетите на управленската програма на правителството.
* Съответствие с целите/приоритетите на основни средносрочни и дългосрочни стратегически документи на национално, секторно и регионално равнище.
* Постигане на определени мерки от стратегически/управленски документи, както и в отговор на препоръки от европейски и международни институции.
* Степен на въздействие на проекта за постигане на целевите стойности на ключови индикатори и/или други показатели за ползи/ефекти по области на политики.
* Съответствие на проекта с прогнозния бюджет/разходни тавани.
* Стадий на готовност – реалистична оценка за възможностите за стартиране и реализиране на проекта (наличие на проектна готовност, количествено-стойностна сметка и др.)
* Свързаност на обекта, ако е продължение или част от по-мащабна инвестиция (фаза/етап от изпълнението).
* Застрашеност на урбанизирани територии (население в риск).
* Засегната и/или застрашена техническа[[1]](#footnote-1) и/или социална инфраструктура[[2]](#footnote-2).
* Застрашеност в комбинация на няколко неблагоприятни фактора (свлачища, абразия, ерозия или др. неблагоприятни геодинамични процеси).

……………………………………………………………………..……

* Социални и икономически ползи от реализацията на проекта:
* брой население с подобрена среда за живеене от реализацията на проекта;
* принос на проекта за устойчиво развитие на населеното място и доказан публичен интерес;
* осигуряване на достъп до обекти на социалната инфраструктура.
* Свързаност със защита на природни, културни или исторически забележителности.
* Осигуряване на транспортна свързаност.

**УТВЪРДИЛ:**

**ГРОЗДАН КАРАДЖОВ**

**ЗАМЕСТНИК МИНИСТЪР-ПРЕДСЕДАТЕЛ И МИНИСТЪР**

***Формат на електронен подпис: .p7s***

1. „Техническа инфраструктура“ – система от сгради, съоръжения и линейни инженерни мрежи на транспорта, водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност. [↑](#footnote-ref-1)
2. „Социална инфраструктура“ – са сгради и съоръжения - публична собственост, формиращи система за обслужване на населението в администрацията на държавната и местната власт, образованието, здравеопазването, културата, социалните дейности и спорта. [↑](#footnote-ref-2)